khistorydata/jeongjo-sjw-relations huggingface dataset:
정조 12년
戊申八月二十五日卯時上御重熙堂右承旨入侍時右承旨李亨元假注書趙台榮記事官李宗烈金祖淳以次進伏訖上命書傳敎曰秋到記分製講明日爲之處所春塘臺設行以今番監試初試試所觀之科場之不嚴可知科弊雖未快祛竝與科場而不嚴是豈成說乎令國子長預爲曉諭多士明日入場諸生坐不以序齒袖或有書冊是故犯也當隨現嚴處大司成亦難免重勘以此分付向來擧案之混同幼學雖違本意不必査拔亦旣設言今不可銷刻而近聞登筵諸臣之言輒曰多引義不赴云此擧近來士習中最開眼處何可不成其美捧擧案幼學則明日咸聚泮宮待題下俾各應製入格人當施賞一以信王言一以成其美此不過應製也諸生豈或逡巡以此分付上曰都承旨同副承旨入侍出榻敎賤臣承命出傳兼都承旨沈豐之同副承旨洪仁浩進伏上曰今番科場欲示嚴飭之意明日儒生未入之前使泮長曉諭諸生書冊無敢捧入掌議分東西押班祗迎於場外仍爲隨入事分付豐之曰臣等明日先詣靑陽門外以名帖隨人打點矣上曰拿處史官分揀出榻敎命書榻敎曰玉堂在外未肅拜人許遞前望單子入之待下批牌招察任命退承史以次退出
정조 12년
戊申八月二十五日辰時上御誠正閣左承旨與下直守令入侍時行左承旨黃昇源假注書趙台榮記事官李宗烈金祖淳慶源府使洪聖淵以次進伏訖上曰守令進奏職姓名聖淵仰奏訖上曰謂爾善治特爲敍用仍除此邑矣聞本邑年事告歉來春民生之接濟實爲關念爾其下去益念圖治以思救活之方可也何當離發耶聖淵曰再明日欲發程矣命退諸臣以次退出
정조 12년
戊申八月二十五日申時上御重熙堂同副承旨入侍時同副承旨洪仁浩假注書趙台榮記注官金鳳顯記事官金祖淳以次進伏訖上曰明日弘化門東西狹及通化門竝開儒生入之可也命書傳敎曰見卿狀本本道穡事比初料與傳聞稍勝還覺甚幸南關勝於北關北關亦不逐邑設賑云則其所周恤撫摩之方尤當殫心竭誠然後民得以全活卿設或有病此時本道方伯來年成熟前寧有徑遞之理卿其須悉此意另加董察以副朝家倚毗之眷兩邑守令雖已狀罷此後勤慢另宜考察使列邑守宰勿以二人者之請罷看作磨勘之擧守令狀罷之難愼雖緣來者未必優於去者而然以今本道民事之關心爲銓官者必當渴求其優者差送然或始似不堪任久當責效者必須以面以關申諭提警俾各夙夜兢畏則鐵嶺以北無非善治之邑其效豈不愈於一時賙救乎以此傳敎謄示南北關守宰如是而一有不治至於現露當卽其任所官投竄竝須知悉事回諭于咸鏡監司又命書傳敎曰慶興之民昨年碑閣功役效勞誠不些今年秋事以目下推之諸道頗有告熟之望而北關中本邑近地尤不若他邑云所見雖未知果如所聞旣甚勞矣又獨苦矣夙宵耿耿一念長在北民何嘗晷刻弛也北評事方在南關試邑待竣事登卽入北先從慶興以此傳敎招諭大小民人凡所以息肩奠軀之方一一詢問仍具意見詳細條聞又如除弊蠲役之及時施爲者許令便宜慶民旣如是軫念則近處一般諸邑依此下敎一體曉諭一體措處事令廟堂措辭行會評事處命書傳敎曰騎馬一匹立之史官一員待命命退承史以次退出
정조 12년
戊申八月二十五日初更上御重熙堂坐直承旨入侍時同副承旨洪仁浩假注書趙台榮記事官李宗烈金祖淳以次進伏訖上命書傳敎曰非陳疏非違牌而忽稱情勢身病來至闕外無意入來病勢則日前考試時果見之至於情勢云云連日行政之餘別無事端使之問啓矣觀此對語卽以陳舊事件以病結之者也單言病可也竝言情病萬萬無所據冢宰重任雖難徑遞去就大關捩不容一任其顚錯且況屢飭之餘一味逡巡自午至夕以此消遣國體朝綱之所損非細由前由後宜有警勵吏曹判書吳載純罷職又命書傳敎曰吏曹判書前望單子入之今日夜深亞銓聞在朝房今政則參判仍爲之事分付又命書傳敎曰今番兩所試官譴罷人出榜後始可勘罪昨日敍用傳旨混同捧入當該承旨從重推考原傳旨改付標又命書傳敎曰長銓未差三銓給由政命不可經宿亞銓之如是違牌事體所在不但未安揆以處義尤無可執之端吏曹參判洪秉纘從重推考再牌傳旨勿施仍以前牌申飭斯速入來開政仁浩曰同罪未敍人隨卽提稟事曾有定式矣前承旨申光履旣已蒙敍而前承旨李在學以其同罪方在罷散中故敢此仰達矣上曰一體敍用可也出擧條命退承史以次退出
정조 12년
兼都承旨沈豐之藥院直左承旨李亨元坐右承旨徐鼎修坐左副承旨尹行元坐右副承旨洪仁浩坐直同副承旨李敏輔坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
親臨春塘臺秋到記分製講罷後還內後內閣政院玉堂藥房口傳問安答曰知道
정조 12년
李敏輔啓曰今日殿座時別侍衛不可不備而兵曹判書李在簡以身病不爲入來卽爲牌招何如傳曰允
정조 12년
洪仁浩啓曰吏曹參判洪秉纘三牌不進推考傳旨今方捧入矣政命之無得經宿旣有飭敎而連事違召無意承膺揆以事體萬萬未安所當更請牌招而一日四牌有傷事面何以爲之敢稟傳曰辭疏聞已到院捧入待批下更爲牌招
정조 12년
吏曹判書前望單子入之鄭昌順落點
정조 12년
兵曹判書前望單子入之李文源落點
정조 12년
有政吏批判書鄭昌順進參判洪秉纘牌不進參議曺允大受由右副承旨洪仁浩進以李命植爲禮曹判書鄭好仁爲右參贊金鍾秀爲藝文提學沈頤之爲知春秋李文源爲軍器提調直閣單鄭大容書狀官單兪漢模都監提調單李文源禁衛提調單李文源御營提調單李文源成均博士單車鳳運學正單李益烈學錄單白慶楷學諭單方在岳學生鄭泓今加通政侍從臣鄭宅東父加資事承傳同春秋單沈頤之
정조 12년
兵批判書李文源參判具㢞參議宋鍈侍衛進參知柳誼入直進左承旨李亨元進副司直權申光履鄭啓淳
정조 12년
以副應敎李敬五副校理沈能翼牌不進罷職傳旨傳于李敏輔曰只推更爲牌招
정조 12년
李敏輔以兵曹言啓曰依下敎結束色執吏書吏金福昌近仗軍士金聖大等三十四名處木綿各一匹施賞之意敢啓傳曰知道
정조 12년
吏曹判書鄭昌順疏曰伏以臣於前席陪衛之班伏奉冢宰除授之恩此是臣從前力辭之地在義必遞之職蒼黃逬出冒犯違傲旋承入侍之命躬奉昭晢之敎天語勤摯以溫以肅勉之以引義之過飭之以綱紀之嚴臣情到此靡所因極藉曰廉防攸關株守難改而論以臣子常禮義分是懼遂以暫出伸分復引自處之意仰對而退拚棄廉隅冒沒承膺去就郞當更無可言噫懷祿貪榮固小人之常情感激叩謝乃臣分之當然臣雖愚頑亦具彝性則人情所同臣豈獨異誠以自來情勢目下處義有百難進無一可膺人器不稱姑捨毋論臺言之憯誣而禍心隱現揆論之岐貳而公議可見歲月雖久餘悸尙存特簡雖異人言宜恤此非官師之規一遞可伸惟有自靖之圖永劃是期耳如臣無似遭際明時以下品賤叨上卿列天官冢宰何等重任中批特授何等寵渥而平步兜攬視同儻來墻壁靡依而聖眷獨憐樗櫟無用而雨露偏沾此固人臣際遇世所禱祀而求之者如無萬不獲已者存乎其中則惟恐無福銷受何敢有心辭避而尺守在前四維有防徊遑怵惕跼高蹐厚當榮而懼居寵而驚五內失守憂喜反常進杭威命退甘重誅細究其情良亦慼矣記昔臣於簪筆之時有一重臣特蒙銓職之恩除至有筵席之陳懇而無他情病只爲盛滿與臣所遭不可同日卽許遞改不復更除體下仁恩與天無極瞻聆所及尙今傳誦臣獨禽誠未格微諒莫遂上有閔覆之天猶阻體恤之恩頭戴容光之照獨抱難訴之苦惶隘冞甚轉動無路申控血懇仰瀆崇聽伏乞聖明念名器之當愼軫私義之難冒刋臣職名以嚴重選勘臣辜犯以肅朝綱不勝大願答曰省疏具悉聞臣分二字欲角勝乎卿其勿辭任便去就
정조 12년
吏曹參判洪秉纘疏曰伏以臣之庸愚無似最出人下而從前踐歷涯分已踰直由天地造化之仁無不陶甄至若糞土無用之質亦被薰浴取諸孤畸之跡拔之齟齬之途歷數已叨之地罔非有隕于天而甚至溺職犯科難逭大戾者亦隨而曲庇覆之過藏匿之殊私異渥若偏於臣臣於是感戴聖恩怵惕周行于今十數年間外內要膴平武穩步居然秩至亞卿矣斯皆特出於上簡未或有資於輿議每自循省圖報無地一自分司有命瞻近京輦不敢自附於冗閒惟期粗勉於殫竭而一味瘝曠徒歸尸素不自意天官佐貳之命忽下於千萬夢想之外臣驚惶震越益無措躬之所夫是官也卽所謂銓衡之職而必也鑑別稱量激揚通塞使一世人物各適其材器之所堪一世公議皆服其取捨之攸當然後方可以不負銓衡之名而若乃佐貳之責亦無間於長官之秉柄三僚之主通顧其任豈不難哉以是之故等卿秩也而必重是選其始擬也至難且愼其旣通也不必備望前輩於此莫不逡巡却顧力辭不已者實非爲飾讓地也況臣才識百不猶人雖於尋常執事之末尙懼夫不堪任使未免僨誤今玆見職尤何可論臣本晩第寡朋久居鄕廬周流藩邑廁朝日淺隊行之間名面鮮知官方之際格例全昩孤陋之歎鹵莽之譏在今朝紳莫臣若也縱使臣朝學暮習承藉僚寀依樣做去其可得乎伏況近日以來大化旁洽恢蕩是務雨露生成固自聖衷而對揚將順惟在選部則政注之難視前倍甚有非如臣譾劣所堪與聞則臣雖欲含恩畏義黽勉趨承其於必致顚沛辱寵命而虧至化何哉左右思惟冒膺無路非但私義必遞有衆知之情勢而已天牌之下屢犯違傲虎符之納替用褊裨臣之逋慢之罪尤無所逃玆敢披瀝肝血仰瀆崇嚴伏乞聖慈察臣不稱之實諒臣由中之懇亟收臣所授職名勿復濫擬以重名器以安微分焉臣治疏到闕門鑰已下且値齋日不得仰徹區區衷情方切悶鬱此際嚴敎屢下促令行政臣又惶隘罔措直欲鑽地以入而不可得也至若長僚之無故違牌忽地自引不先不後適在臣除命之後者有若緣臣而色斯竟被譴罷而去矣顧臣處義豈容諉諸他事乘便獨入冒沒膺命揚揚若不知者然哉由前由後臣之去就更無可論而以臣之故深夜瀆擾丙枕靡穩禁扃虛留終歸方命積犯大何有臣如此生不如死唯願速賜鐫削仍加誅殛以彰臣罪以肅朝綱不勝幸甚臣無任悸慄祈懇之至答曰省疏具悉卿其勿辭入來參政
정조 12년
戊申八月二十六日卯時上詣春塘臺秋到記儒生分製講入侍時兼都承旨沈豐之行左承旨黃昇源右承旨李亨元左副承旨徐鼎修右副承旨尹行元同副承旨洪仁浩記事官金孝建假注書趙台榮記事官李相璜金祖淳檢校直提學徐有防待敎尹行任以次隨駕上具翼善冠衮龍袍乘輿出宣化門藥房都提調金熤進前奏曰朝候稍涼早朝勞動聖體若何上曰一樣矣卿則留在本院可也駕由建陽門入靑陽門詣春塘臺降輿御幕次引義唱製述殿講試官入就位行四拜禮讀券官判府事李在協戶曹判書徐有隣工曹參判趙鼎鎭對讀官行副司直洪文泳刑曹參議李勉兢校理徐配修考官判府事兪彦鎬行副司直李秉模李得臣參考官行副司直金履禧李夔前校理李太亨前修撰李尙度以次入就位行拜禮訖進伏在協彦鎬曰日候頗涼早朝勞動聖體若何上曰一樣矣上曰新除授吏曹判書牌招出榻敎上曰別雲劍鄭昌順退出命牌祗受後入來可也昌順承命出還入進伏上曰今日之復除必欲勉出之意卿勿更辭也自前情勢之如卿者何限而末乃無不出之人矣且以中批不爲不若廟薦云則勢當出肅而已卿其思之也昌順曰聖敎之下無辭更達而當初大臣云云在臣道理實無冒膺之勢且待罪亞銓也人言之罔極亦非臣子所可當聞以此以彼銓地一步卽臣鐵限今何可晏然出肅乎上曰亞銓時事何可拖引於長銓乎今若以中批不若廟薦云則卿勿行公也昌順曰至於中批在臣身尤爲榮耀豈敢以此爲辭而外此情勢萬無承當之望矣上曰吏曹判書鄭昌順推考出榻敎上曰卿勿更辭退呈肅單可也昌順曰咫尺之地有難更達退當以文字仰伸情私矣仍退出命書傳敎曰分義處義自有輕重今日復除出於必欲出之意今筵筵敎又不啻申嚴然猶邁邁寧有如許臣分乎問備薄勘非不知失之太寬欲出之故姑不更勘況近日恢蕩之苦心廷臣庶幾領會前望乏人未有甚於近日此吏判若不勉出於筵敎之後則予則曰朝廷無綱紀吏曹判書鄭昌順更爲牌招使之肅命後入侍仁浩曰親臨試士事體至重而試官李時秀未及入來事甚未安從重推考何如上曰依爲之出擧條命有隣鼎鎭書策題仍命懸之上曰讀券官以下退待捧券入來可也在協等退出命彦鎬開講孝建呼生員權就度等以次進講講訖命書傳敎曰秋到記殿講居首純通幼學朴禹圭直赴殿試之次通幼學韓錫仁金宗赫白光彦金三龍鄭仁壽尹之泰等今番旣無純通之次通栍難以取捨竝直赴會試之次略幼學金聲集等粗幼學李來鉉通栍旣赴會試則之次講生自在替講中各給一分命祖淳呼朴禹圭新來訖命書傳敎曰堂疏旣出之後參班生亦必難安且此擧終涉苟且昨日傳敎勿施今下御題令兼史與大司成偕往泮宮通方外使之製進上曰政事望筒催促持入孝建承命出回奏曰吏曹判書鄭昌順退出闕外方陳辭疏云矣命書傳敎曰筵敎之後旣肅命又開政而出至闕外更上辭疏寧有如許分義此吏判今日不行公不參政是不知臣分吏曹判書鄭昌順更爲牌招違牌勿爲呼望卽爲入來開政以兵曹判書李在簡更爲牌招啓辭命書傳敎曰殿座時本兵之長不可不備員聞其違牌果有實病云許遞前望單子入之待下批牌招傳授命召上曰讀券官以下入來考券事分付賤臣承命出與李在協等偕入進伏命在協考券考至一軸敎在協曰若待畢收券易値侵夜卿等歸待賓廳可也上曰當該承旨遞差出榻敎命書傳敎曰以其家人近二十年沈屈樂正每以爲嗟惜今見其人又適有窠掌樂正李敏輔同副承旨除授牌招入侍通禮跪告禮畢上乘輿出靑陽門由建陽門入協陽門還內諸臣退出
정조 12년
戊申八月二十六日酉時上御誠正閣科次入侍時左承旨李亨元假注書趙台榮記事官李相璜金祖淳讀券官判府事李在協戶曹判書徐有隣工曹判參趙鼎鎭對讀官行副司直李時秀洪文泳刑曹參議李勉兢校理徐配修以次進伏訖上曰同副承旨入侍出榻敎賤臣承命出傳同副承旨李敏輔進伏上曰年今幾何敏輔曰七十二歲矣上曰視聽無異四五十歲人矣命在協考券考訖以三下李基慶等出榜命書傳敎曰秋到記製述居首進士李基慶直赴殿試之次進士金碩鉉直赴會試之次生員徐有望給一分命在協等先退命敏輔書傳敎曰無必辭之義承批之後如是違牌分義道理萬萬未安吏曹參判洪秉纘從重推考更爲牌招申飭行公又命書傳敎曰承旨房仍上曰吏曹判書上疏入之出榻敎命退承史以次退出
정조 12년
兼都承旨沈豐之坐左承旨李亨元坐右承旨徐鼎修坐直左副承旨尹行元藥院直右副承旨洪仁浩坐直同副承旨李敏輔坐注書金孝建病一員未差假注書李貞運藥院直趙台榮仕直事變假注書尹寅基仕
정조 12년
李敏輔啓曰來初一日輪對日次矣敢稟傳曰爲之
정조 12년
吏曹口傳政事以朴光迪爲利城縣監
정조 12년
以開城留守狀啓發兵符傳受事傳于洪仁浩曰本府曠務未有甚於近日卿則姑勿上來凡諸委積之事必須留意整理考試亦於限內設行事回諭
정조 12년
洪仁浩以刑曹言啓曰因逃躱罪人金宗純過限不得捕捉事兩捕廳行首軍官爲先嚴囚過三日若不譏捕卽爲發配事親承下敎矣所當卽爲擧行而左邊行首軍官鄭德壽係是出身右邊行首軍官崔昌奎曾經實職竝移義禁府處之何如傳曰允
정조 12년
洪仁浩以義禁府言啓曰因刑曹啓辭左邊行首軍官鄭德壽右邊行首軍官崔昌奎等竝移本府發配事允下矣鄭德壽崔昌奎等今方移囚本府而鄭德壽慶尙道昆陽郡定配崔昌奎全羅道光陽縣定配竝以刑曹啓辭內辭意具罪目依例發遣府書吏押送于各其配所何如傳曰姑以三令之意保放出付該廳退限五日過五日後卽爲還囚草記此意亦令刑曹知悉可也
정조 12년
洪仁浩以義禁府言啓曰興陽縣監李光遇憑閱處之事傳旨啓下矣李光遇時在任所云依例發遣府羅將拿來何如傳曰待待命拿囚
정조 12년
掌令趙武範疏曰伏以臣才疎性拙衰與病俱蟄伏窮巷已有年矣其於朝廷得失生民利病無所聞見有如聾瞽其可以聾瞽而任耳目之責哉是以前日屢叨臺職輒犯違傲之罪而今者一肅恩命亦豈爲仍冒之計哉況於月前以古阜郡奴婢事辛卯以後本郡守一竝罪罷而臣亦其中一人臣猥以侍從獨先蒙恩敍臣之惶愧蹙蹙固不暇言而竊恐聖代公平之法自臣而壞了伏乞聖上亟罷臣職以安私分焉臣於自劾之章不宜更有所仰煩而曾有躬歷而目覩者玆敢仰陳一言惟聖明垂察焉甲辰端午臣以奉常正差綏吉園獻官本園祭享在昭寧園禮畢之後臣問園官則答以園官只二員祀事竝行則齋郞祝史不備故先後行之乃是前例云夫豈以堂堂千乘之國而祭官不足不得將事於一時而必也先後哉臣意則自該曹贊者謁者外加差執事二人與園官分爲齋祝則似或合宜而此關祭享大事不可以蕘言輕易變通伏願下詢大臣仍令禮官稟旨定式焉臣無任屛營祈懇之至省疏具悉疏辭令該曹議于大臣稟處爾其勿辭察職
정조 12년
戊申八月二十七日卯時上御誠正閣同副承旨入侍時同副承旨李敏輔假注書趙台榮記事官李相璜金祖淳以次進伏訖上曰他承旨入侍出榻敎賤臣承命出傳右副承旨洪仁浩進伏命書傳敎曰雖過矣出場無期一伸亦無妨吏曹參判洪秉纘許遞前望單子入之待下批牌招察任命敏輔讀公事仍書判付訖命退承史以次退出
정조 12년
戊申八月二十七日巳時上御重熙堂右承旨入侍時右承旨徐鼎修假注書趙台榮記事官李相璜金祖淳檢校直提學徐有防待敎尹行任以次進伏訖上曰弘文提學入侍出榻敎上曰都承旨右副承旨入侍出榻敎賤臣承命出傳兼都承旨沈豐之右副承旨洪仁浩弘文提學徐有隣進伏命泮儒應製試券科次訖命書傳敎曰泮儒應製表居首三中一生員尹光閔賦居首三上幼學金箕殷庸學中具諺解一件賜給表之次三中幼學金師範進士嚴耆賦之次三中幼學張大協金世淳各紙三卷筆五枝墨三笏表三下幼學金鑢尹永偉南惠寬金相任李在紹尹瑀徐潞修南鼎寬權行彦徐俊輔申佐東生員尹最遠賦三下幼學柳重卨姜世恭金孝進姜應一黃載鼎趙道寬李重淳進士李光斗幼學李光冕沈曅朴宗亨韓用霖各紙二卷筆三枝墨二笏賜給又命書傳敎曰今聞利城縣監吳正根以親年八十不得赴任云改差令該曹口傳拔例擇差待下批明日辭朝給馬下送命退諸臣以次退出
정조 12년
兼都承旨沈豐之藥院直左承旨李亨元坐直右承旨徐鼎修坐左副承旨尹行元坐右副承旨洪仁浩坐同副承旨李敏輔坐直注書金孝建病一員未差假注書李貞運藥院直白慶楷仕直事變假注書尹寅基仕
정조 12년
李敏輔啓曰禮曹判書李命植除拜後過三日不爲出肅依定式推考警責仍卽牌招何如傳曰允
정조 12년
傳于尹行元曰左副承旨與利城縣監入侍
정조 12년
傳于李敏輔曰戶兵換房
정조 12년
李敏輔以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間擇日乎敢稟傳曰今年陵幸當行於永陵情禮則然而春幸未果秋謁在所不已目今事勢勢難多日經宿雖出令亦必爭執不得不中止當謁近地陵寢而適閱謁陵謄錄去戊申九月先朝展謁宣靖陵今番陵幸亦當以本陵爲之日字以來月旬前擇入可也
정조 12년
傳于李敏輔曰今番秋幸卽近道畿驛馬外外道驛馬勿爲徵來事分付兵曹司僕
정조 12년
趙台榮先汰後拿代以白慶楷爲假注書
정조 12년
李敏輔以禮曹言啓曰陵幸取稟草記批旨內今年陵幸當行於永陵情禮則然而春幸未果秋謁在所不已目今事勢勢難多日經宿雖出令亦必爭執不得不中止當謁近地陵寢而適閱謁陵謄錄去戊申九月先朝展謁宣靖陵今番陵幸亦當以本陵爲之日字以來月旬前擇入可也事命下矣卽令日官推擇則來九月初一日拘忌初二日初三日初四日吉初五日拘忌初六日吉初七日初八日國忌齋戒正日相値初九日初十日拘忌云以何日定行乎敢稟傳曰以初六日爲之
정조 12년
李敏輔以奉常寺官員以都提調提調意啓曰東籍親耕田所種皮黍打作則所出爲一石五斗皮粘粟打作則所出爲一石四斗皮稷打作則所出爲三石五斗之意敢啓傳曰知道
정조 12년
李敏輔以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十四匹依前例忠淸道八匹全羅道九匹慶尙道二十匹來九月十五日京中逢點原春道四匹咸鏡道三匹同月二十日直送安州逢點之意各道監司處行移何如傳曰允
정조 12년
李敏輔以備邊司言啓曰卽見黃海監司李敬倫狀啓則盛陳綿農失稔之狀仍以爲在前如此之歲以錢代捧便成已例各軍門各衙門所納布及江都所送選武布各樣當年條特許代錢事請令廟堂稟旨分付爲辭矣本道綿農參以傳聞考之狀辭可驗其失稔之實狀則趁早許代實爲安民紓力之道而道內各邑必有彼此優劣依昨年例綿歉尤甚處各軍門各衙門納布及江都所送選武布等各樣當年條特令純錢代納其中稍勝處錢木參半恐合事宜而若其區別分等不必更爲狀請一從所見量宜擧行後登聞之意一體分付何如傳曰允果有尤甚與稍勝之別則依此分等代錢固好而不然則能無難辦之慮乎稍勝處則三軍門軍布外一體許令純錢如無稍勝處更爲狀聞事分付可也
정조 12년
李敏輔以禁衛營言啓曰本營哨官金慶源莫重宮墻外考察不勤警巡事極駭然爲先汰去以懲其無嚴之習何如傳曰允
정조 12년
刑曹啓目濟用監書員崔壽源原情云云試望落點何等嚴重而一二所試官上下換差之文蹟擅自書出以致各司謄布之境究厥所爲萬萬痛駭自本曹考律科罪何如判付啓後弊所在不可歇勘各別嚴治放送爲良如敎
정조 12년
兵曹判書李文源疏曰伏以臣昨於雲劍昵侍之際特降恩旨以臣爲兵曹判書惝怳震駭如頭觸柱咫尺帳殿回旋不得遂未免卽地出肅復趨陪班殆無異於若固有之者然循顧初心憫蹙惶愧誠莫知置身之所也噫以臣無似孤負聖恩遇事顚錯到處僨敗淸朝簪笏矢心自劃而分司宿直旣非臣子之所敢祈免秋部春曹適當事會之迫隘前後除拜一皆竭蹶日夕慙懼若隕淵谷今此司馬之職又何爲而至哉本兵國之重任耳雖從古名碩望實俱隆者無不逡巡却顧如臣愚陋不翅僬僥之負千勻覆餗之災可立以待且甄別流品裁量人器東西銓等耳僨誤於東冒沒於西臣固自恧人謂斯何況今聖志益勵大化旁流積年淹滯之類次第收錄惟其對揚之方專在銓衡之地而以臣固寡之見茫昧之識許多武士之埋沒京鄕者將何以搜獵振拔以仰副聖意之萬一也哉以此以彼堪承無路其不可以蹔時呈身晏然爲仍冒之計也決矣玆不得不披瀝衷懇仰瀆宸嚴伏乞聖慈俯垂矜諒將臣見叨之任亟賜鐫斥以重公器以安賤分不勝大願云云答曰省疏具悉卿其勿辭行公
정조 12년
戊申八月二十八日卯時上御誠正閣左副承旨與利城縣監入侍時左副承旨尹行元假注書趙台榮記事官李相璜金祖淳利城縣監朴光迪以次進伏訖上曰守令進奏職姓名光迪仰奏訖上曰銓曹以擇差除爾此邑爾其極力圖治以濟民生可也當觀勤慢自有收用之擧矣且本邑連爲不治之餘必須殫竭可也命宣諭仍命先退上曰假注書趙台榮先汰後拿出榻敎命退承史以次退出
정조 12년
戊申八月二十八日申時上御誠正閣左承旨入侍時左承旨李享元記事官金孝建李相璜金祖淳京畿監司洪秀輔以次進伏訖上曰年事何如秀輔曰無前大豐矣上曰幸行旣定道路橋梁之修治無急速之患耶秀輔曰日字尙餘四五日似無未及之慮矣命退諸臣以次退出
정조 12년
兼都承旨沈豐之坐左承旨李亨元坐右承旨徐鼎修坐左副承旨尹行元坐右副承旨洪仁浩坐直同副承旨李敏輔坐直注書金孝建病一員未差假注書李貞運藥院直白慶楷仕直事變假注書尹寅基仕
정조 12년
李亨元啓曰備邊司郞廳來言今日賓廳日次而大臣俱有身病不得來會云矣敢啓傳曰知道
정조 12년
傳于李亨元曰同副承旨馳詣宗廟景慕宮奉審摘奸以來
정조 12년
尹行元啓曰宣惠廳堂上李在簡入侍命下而時無職名令該曹口傳付軍職何如傳曰允
정조 12년
李亨元啓曰宣惠廳堂上李在簡尹蓍東繕工監提調徐有隣李秉模京畿監司洪秀輔依下敎來待矣傳曰入侍
정조 12년
傳于尹行元曰同副承旨與工曹判書漢城判尹入侍
정조 12년
以禮曹判書李命植初度呈辭傳于李敏輔曰動駕當前許遞政官牌招開政以在京無故人差出待下批牌招察任
정조 12년
以吏曹參判李在學牌不進推考傳旨傳于李敏輔曰許遞今日政差出
정조 12년
以吏曹參議曺允大牌不進罷職傳旨傳于李敏輔曰只推
정조 12년
有政吏批判書鄭昌順進參判未差參議曺允大牌不進同副承旨李敏輔進以李在簡爲禮曹判書洪秉纘爲吏曹參判兪漢謨爲掌樂正尹聚東爲龍仁縣監吳鼎源爲兵曹正郞兼執義單兪漢謨冬至使書狀
정조 12년
兵批判書李文源進參判具㢞病參議宋鍈入直參知柳誼病左承旨李亨元進以宋載經鄭昌聖爲知事金復淵爲武兼李殷昌爲忠淸水虞候副司直洪秉纘黃昇源李殷模副司果兪漢謨副護軍吳正根
정조 12년
李敏輔啓曰陞補限內不爲設行大司成直捧禁推傳旨事曾有定式矣大司成金載瓚今朔陞試不爲設行依定式禁推傳旨捧入之意敢啓傳曰今番則事勢似然一兩日內使之設行
정조 12년
以禁府都囚徒傳于洪仁浩曰時囚罪人李勉齊申憙淵兪漢忠考律勘放閔是祥趙台榮付過放送
정조 12년
以慶尙監司狀啓醴泉渰死人爲先擧槪陳聞事傳于李敏輔曰觀此狀本極爲矜惻嚴飭地方官斯速拯出後形止狀聞科儒之外又有行人云待拯出考其牌號分付本地方及原居地方各卽另施恤典其中生前如有還穀身布當捧者特竝蕩減事回諭
정조 12년
李敏輔以文禧廟營建廳言啓曰本廳堂上行副司直臣尹蓍東與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 12년
尹行元以禮曹言啓曰卽接四館所牒報則丙午二月初五日春到記入格幼學安以謙金鳳擧崔鳳五鄭箎李仁熙給二分同年四月十六日日次殿講入格幼學許鏶給分同年八月初六日秋到記入格幼學李亨寓鄭弘善給二分同年十月十六日日次殿講入格幼學李昌臣給一分丁未正月十一日春到記入格幼學朴師善宋濟康權李克悌宋命奎權耉白大方義坤李應宗康就昇洪夏正咸性濟李尙沃金尙爛給二分同年二月十三日日次殿講入格幼學李運恒給一分同年七月二十八日秋到記入格幼學金魯範許尹德年韓耆裕李昌游金永弼給一分同年十二月二十四日日次殿講入格幼學朴龍培康濟臣丁載孝給一分戊申正月十二日春到記入格幼學鄭華錫金樂宗方仁擧權得中給一分同年八月二十六日秋到記入格生員權就度幼學金聲集丁載默李策安敬默李哲宗朴師曾李東宇給一分事命下而依例許赴事報來矣給二分幼學安以謙金鳳擧崔鳳五鄭箎李仁熙李亨寓鄭弘善朴師善宋濟康權李克悌宋命奎權耉白大方義坤李應宗康就昇洪夏正咸性濟李尙沃金尙爛給一分幼學李昌臣李運恒金魯範許尹德年韓耆裕李昌游金永弼朴龍培康濟臣丁載孝鄭華錫金樂宗方仁擧權得中生員權就度幼學金聲集丁載默李筞安敬默李哲宗朴師曾李東宇給分幼學許鏶依例許赴於今式年文科初試較藝等第之意分付何如傳曰允
정조 12년
李亨元以兵曹言啓曰今此陵幸時隨駕營門則今年當次營門當爲擧行而禁軍及馬步軍幾番幾哨磨鍊乎敢稟傳曰步軍十哨馬兵三哨爲先廂鄕軍五哨騎士三番爲後廂禁軍三番隨駕可也
정조 12년
李亨元以司僕寺官員以一二提調意啓曰今此宣陵靖陵展謁時各差備入把馬磨鍊別單書入而其中驛馬則令兵曹依例知委各驛使之直爲入把何如傳曰允
정조 12년
李亨元以兵曹言啓曰今此幸行時各差備驛馬不可不應把處外一竝減省本曹驛馬及京畿驛馬補把之意敢啓傳曰知道
정조 12년
持平吳泰彦疏曰伏以星霜不淹文禧廟祥禫已過一天之讎冤未復八域之悲憤冞切伏念臣以遐土賤品濫通仕籍偏蒙仁覆之天不以遐方而賤棄之惟以遠人而優恤之始焉昵侍堂后而猥承寵擢之敎今也忝居騎省而偏被曲庇之澤感激恩造報答無路惟思殫竭奔走之役粗效夙宵之責而不自意聖恩誤加柏府除旨忽至聞命惝怳不知所以自措也竊念臣以人則至愚也以居則絶遠也見聞不博知識茫昧雖尋常官職猶多不稱之懼況乎淸朝耳目之任諫諍之職豈臣夢想之所到亦豈公議之所許哉恩除特下召牌儼臨以首頓地感涕交頤惶隕震迫之極豈容少緩於祗肅恩命而顧以千不近似之人自處以臺官晏然承膺萬萬惶悚納牌禁門退伏私次罪犯違傲惟俟重勘而累日已過譴罰不加一向逡巡尤增死罪冒沒出肅雖伸叩謝之忱而因仍蹲據自歸冒濫之科不得不略入文字仰暴衷懇伏乞聖明亟命鐫改臣所帶職名以重公器以安私分焉臣旣不以見職自居丏免之章不宜猥及他說而春秋之法亂臣賊子人人皆得以誅之則臣之所嘗腐心而痛骨者豈不一陳之也蓋自丙丁以來亂逆層生旣凶且憯臣居在遐陬見聞不逮雖未詳諸逆之本末而其窮天極地不磨不滅之至痛至冤豈有若丙午五九月之變也聖子誕生位號已定方仰疹痘平復之慶遽纏臣民罔涯之痛遐荒之地雖深山窮谷莫不奔走悲號及承慈聖諺敎之下始知禍變之作果有所慫慂也愚夫愚婦亦皆扣胸而切齒爭言儲君之讎不可不復凶賊之肉不可不磔卽此而可知秉彝之同得乎天也臣入京之後得之閭巷之間參之章奏之上所謂妖媼之徑斷乳道逆醫之必投熱劑豈渠之自辦也賊偉之不滿同慶而凶言肆發於公會十七字刀割自擬元戎眞贓畢露顧瞻他日凶供已具惟此一節自是渠輩之斷案則殿下何惜乎劇逆大憝尙不置之法而加之誅耶一日二日人紀已斁天理將晦環東土數千里將作無父無君之地豈不痛哭而流涕也哉伏願殿下廓然乾斷拿囚媼醫及偉宇諸賊待用刑亟正王法以雪神人之憤焉討復之章不宜贅及他說而臣生長北方備諳邊事請以其目下所見而略擧焉關北節度使之三月而移駐鏡城本營十月而出鎭鍾城行營者以其一帶江水限以彼地朝夕待變之故也自前春秋操鍊乃是詰戎不易之政而近年以來朝家特軫歲歉民飢之弊多年停廢仰認懷保之至意而戎政則未免廢弛之歸也所謂大將虛擁軍簿不與士卒相接將不知卒卒不知將合操之廢却而將官昧坐作進退之方點閱之抛置而軍卒有逃故病弱之弊所謂馬兵卽各部行伍之選卒而立馬者絶無親騎衛乃大將手下之親兵而借乘者居多其他軍裝之不備器械之不利推此可知豈不大可寒心哉就以道路之所聞參看營閫之都試戎政之疎虞南關亦如是今欲猝然釐改則恐有騷擾之慮而繼自今另飭道臣帥臣更加漸次釐正闕額者代定無馬者備立戎裝而整齊焉軍器而精利焉則玆豈非緩急之所可恃耶惟聖明留意焉且伏念今年穡事七道皆有豐稔之望而北路未免慘歉之慮云臣旣未目見雖未知淺深之如何而曾在甲辰北歉孔慘億萬生民幾乎盡劉之境而賴我聖上北顧曰咨出內帑而輸送之減御膳而補賑之昔之顑頷今焉鼓腹始也顚連終焉安堵老羸癃殘莫不翹首天門仰祝聖恩曰從今至死之年皆聖君之賜也遐荒之民有何裨補於國家而聖上之勞念至此朝家之賑恤至此云而感激流涕願少須臾無死仰答君恩又何北民無福飢饉荐臻重貽聖上宵旰之憂也朝家接濟之方宜無所不用其極而其芻牧之責專在於守宰請以其所嘗經歷者言之千里之地飢莩滿野九重之內玉食靡甘至於減獻而撤膳則爲守令者寧或自私其廩祿不恤其民而北關則雖當極歉自無官廩減削之規一依豐年所捧之例而不能輸大米則倍徵以小米不能納本色則責之以他穀鞭打飢民不遺一粒充於官庫而後買馬之裨將貿布之衙客大開市門恬不知愧固不足責之於此輩而爲命吏者其心安乎否乎一有捐廩而救飢私備而補賑則輒皆笑之以不緊歸之於要名如是而寧有視官如家視民如子者乎自方伯以下至於州牧郡縣之臣皆體我聖上若保如傷之至仁至德則何憂乎歲凶何患乎民飢乎惟在董飭之如何擇人之與否伏乞聖明留念焉臣以遐方孤殘之人初忝臺地豈敢生意於論劾人物而旣有所聞之駭然者事係荒年民情玆不得不尾陳焉德源府使崔重敎官政多失民怨狼藉聽斷由於嬖妓橫斂縱於吏奴夤緣受賂而漏饒戶於還案抑勒貨錢而施懸罰於富賈凡此數事已係不法而憑藉牛酒之禁又何徵贖之甚也擧軍箔漢之罰已有一百三百之徵入濁醪燒酒之贖乃有二十四十之折定設禁雖諉於凶歲之縻穀徵錢終歸於私橐之肥己民謗愈起於下官威益肆於上徵罰之未快而定屬良家之女納贖之不足而枷囚科儒之母民情騷然痛哭出境云聽聞所及萬萬駭然如此之類不可置之於字牧之任請德源府使崔重敎施以譴罷之典斷不可已也臣愚衷所激不恤禍福妄有所云云固知誅責之隨後必無幸矣而區區寸忱惟在於告君無隱爲民祛弊而已顧何敢計較利害也言不擇發自犯瀆擾之科罪積逋慢只俟鈇鉞之誅伏乞聖明不以人徵而廢言則國家幸甚生民幸甚云云答曰省疏具悉勿煩戎政事所陳是矣當留意民事令廟堂草記稟處崔重敎事風聞難以盡信此時守令迎送之弊亦不可不念令道伯親執各別嚴査使之逐一狀聞爾其勿辭察職
정조 12년
戊申八月二十九日巳時上御誠正閣兵曹判書宣惠廳堂上繕工監提調京畿監司入侍時左承旨李亨元假注書白慶楷記事官李相璜金祖淳兵曹判書李文源宣惠廳堂上李在簡尹蓍東繕工監提調徐有隣李秉模京畿監司洪秀輔以次進伏訖有隣曰今番幸行係是近陵排設所用所當依定例以半幕次磨鍊而今春旣無排設上下之事又當渡涉時船艙排設則以東西近陵上下之數不無不足之慮半幕次特爲加磨鍊上下此後或値有船艙幸行而前等無上下之事則依此例磨鍊無船艙近陵幸行則一依定例以半幕次擧行無敢引此爲例事竝爲定式施行何如上曰依爲之出擧條文源曰在前陵幸時挾輦軍四百名餘軍二百名替代而昨秋陵幸時挾輦軍三百名餘軍一百五十名替代矣今番則何以磨鍊乎上曰挾輦軍三百名餘軍一百名爲之可也出擧條文源曰在前陵幸時弘化門外留都守摠兩營輪回擧行矣今番則兩營中何營爲之乎上曰以當次摠戎廳爲之可也出擧條文源曰在前陵幸時十里外斥堠伏兵傳語軍守摠兩營隨其施方擧行而當日回鑾時則斥堠伏兵連因特敎置之矣今番則何以爲之乎上曰置之可也出擧條文源曰幸行回鑾後隨駕軍兵犒饋近年連以乾物擧行矣今番則何以爲之乎上曰依近例爲之可也出擧條文源曰幸行時留都營狀啓例爲付撥而或有時急之事則京畿驛馬待令事曾有定奪矣今亦依此擧行乎上曰依爲之出擧條亨元曰取考禮曹謄錄則先朝戊申壬戌丙寅年宣靖陵幸行時留都百官一依陪從服色而庚戌年寧陵幸行時癸丑戊子年獻陵幸行時當宁己亥年寧陵幸行時留都百官以靑天翼只佩劍陪從江頭事稟旨擧行矣今此宣靖陵幸行時留都百官服色以何年例磨鍊乎禮堂適未入侍故敢此仰稟矣上曰使之依近例磨鍊可也出擧條上曰右副承旨同副承旨入侍出榻敎賤臣承命出與右副承旨洪仁浩同副承旨李敏輔偕入進伏上命書傳敎曰陵幸定日後前期例行瑞蔥臺試射而砲銃等技闕內勢難爲之當親臨郊館設行以此分付日字則儒而到記武而瑞蔥臺古例每於前一日出令更待下敎事分付上曰吏曹判書入侍賤臣承命出與吏曹判書鄭昌順偕入進伏上敎昌順曰卿之一向引義無乃過乎今日政命已下於登筵之後卿須勿復更辭卽爲行政可也昌順曰臣非不知義分之是懼聖恩之是感而只緣舊遭之非細銓地一步便成鐵限日前肅命已極冒沒今又承吏判入侍之命而遽復登筵於是乎臣罪益大伏願聖上曲加體諒亟施刋改焉上曰卿勿過辭今番特除非爲循例方當恢蕩之時卿之才猷予所深知予言不再卿須細量焉昌順曰臣若今復冒沒行政則是國之四維由臣而壞矣豈不可憫乎仁浩曰筵席辭職非一品則例不得爲況於筵敎申飭之下縷縷陳懇事甚屑越極爲未安吏曹判書鄭昌順推考何如上曰勿推可也出擧條命退諸臣以次退出
정조 12년
戊申八月二十九日申時上御重熙堂右承旨入侍時右承旨徐鼎修記事官金孝建尹行任金祖淳以次進伏訖上命書榻敎曰吏曹參判許遞今日政差出又命書傳敎曰宣靖陵先朝展拜時戊申丙寅年則靖陵親祭宣陵攝行壬戌年則宣陵親祭靖陵攝行今番則依戊申年例靖陵親祭宣陵攝行事分付禮曹命退諸臣以次退出
정조 12년
戊申八月二十九日申時上御誠正閣右副承旨同副承旨與工曹判書漢城判尹入侍時右副承旨洪仁浩同副承旨李敏輔假注書李貞運記事官李相璜金祖淳兼工曹判書具允鈺漢城判尹徐有防以次進伏訖上曰兵曹判書入侍賤臣承命出與兵曹判書李文源偕入進伏允鈺曰今此行幸期日迫近船艙造築一時爲急矣取考謄錄則從前行幸時應入船隻多則爲五百餘隻少不下三百餘隻此蓋卜定於畿甸及近道而然也今番則他道捉船非所可論畿船之及期盡到亦未可必卽今東西江搜括者不過爲百餘隻御駕裝船及船艙所入左右挾船必滿三百餘隻然後方可僅僅當用而以今見存之數萬無分排之勢其爲罔措不可勝達臣旣伏承取用最少前例之下敎勢將就駕營及各司中依前分送處減數磨鍊如是則庶或爲方便之道而亦可免大段生事之患故敢此仰達矣上曰依爲之出擧條文源曰在前陵幸當日回鑾時侍衛全數磨鍊而近年多有減數磨鍊之例今番則何以爲之乎上曰此是不遠之地全數隨駕到江頭渡涉以後則依昨秋陵幸例隨駕可也出擧條命書傳敎曰先朝亦有已行之故事今番陵幸時倭槍手除之以挾輦砲殺手準原數磨鍊事分付又命書傳敎曰先朝各年渡涉時下敎亦於己亥行幸將此申飭而爭先登船競相喧囂揆以紀律不但萬萬駭然一有蹉跌尤豈成說以此意先令廟堂嚴飭隨駕營門及各司禁喧及禁爭登等節亦令隨駕營門別定將卒畿營別定差使員約束禁戢如是而有犯科則將臣道臣難免其責以此一體嚴飭仁浩曰卽見嶺伯狀啓之來到者則有觀光次上來儒生渡涉時有渰沒之患云聞極慘然矣上曰狀啓入之賤臣承命出持入上曰無論京鄕儒生有此傷命亦可謂渠輩厄會也敏輔曰近來場屋紛畓易致蹂躪臣髮短心長爲人家赴擧子弟不能無深慮矣顧今科制不可無變通之擧依先朝面試例爲之則似可禁紛畓之弊矣上曰面試之法亦難一禁其奸僞且一爲此法則遐鄕免軍役之類亦無以與起科制變通非不好矣而事勢亦難卒然爲之矣丙申以後非不嚴飭場屋而近則漸至蕩然蓋未得矯救之策而然也敏輔曰設爲鄕貢之法以作赴擧之規則紛畓之弊似勝矣又立薦主之法則雖有勢力者似無無實應薦之弊矣上曰此言則好而此亦必不成之事也其如承佐之無人何哉科規別無可改者惟在因舊法而修明之而已若夫鄕貢薦法徒增其紛紜矣命退諸臣以次退出
정조 12년
兼都承旨沈豐之坐左承旨李亨元坐直右承旨徐鼎修坐左副承旨尹行元藥院直右副承旨洪仁浩坐直同副承旨李敏輔坐注書金孝建病一員未差假注書李貞運藥直院白慶楷仕直事變假注書尹寅基仕
정조 12년
李亨元啓曰來初五日朝參日次而靖陵親祭齋戒相値頉稟之意敢啓傳曰知道
정조 12년
傳于李亨元曰軍士房承旨入侍
정조 12년
李亨元啓曰明日親臨慕華館瑞蔥臺試射時洗馬坪分所命官當爲進去何大臣進去乎敢稟傳曰右議政進去
정조 12년
李亨元啓曰今此試官望中時無職名人令該曹口傳付軍職何如傳曰允
정조 12년
李亨元啓曰明日大駕詣慕華館後王大妃殿惠慶宮問安何承旨進去乎敢稟傳曰同副承旨進去
정조 12년
傳于李亨元曰明日出宮門路以協陽門爲之
정조 12년
洪仁浩啓曰吏曹判書鄭昌順參判洪秉纘參議曺允大牌不進推考及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允
정조 12년
以吏曹參議曺允大牌不進罷職傳旨傳于洪仁浩曰只推
정조 12년
洪仁浩啓曰吏曹參議曺允大旣有只推之命一體牌招何如傳曰旣有調理間給由之命此啓辭勿施差病間姑勿出牌
정조 12년
有政吏批判書鄭昌順式暇參判洪秉纘進參議曺允大受由同副承旨李敏輔進啓曰判書鄭昌順式暇參議曺允大受由小臣獨政未安何以爲之敢稟傳曰仍爲之以李在簡爲分內局提調申光儀爲監察白師謹爲舒川郡守
정조 12년
兵批判書李文源進參判具㢞參議宋鍈病參知柳誼入直左承旨李亨元進以李聖圭趙鼎鎭爲都摠管金載順爲副摠管李章漢爲羽林將金正漢爲天摩僉使尹致垕爲忠壯衛將李儒敬爲宣傳官副護軍姜柱海副司直李在學副摠管單趙鼎鎭
정조 12년
李敏輔以奎章閣言啓曰原任提學吳載純守宮閣臣受點矣方在罷散中何以爲之敢稟傳曰敍用可也
정조 12년
以別軍職廳守宮望單子傳于李亨元曰罷汰人朴思弼外罪名竝分揀令該廳修單子以入
정조 12년
以慶尙監司狀啓金海等邑民家頹壓恤典題給事傳于李敏輔曰金海等三邑頹戶至於此多道內各邑均有登熟之望而獨彼頹戶之受困殊甚矜惻卿其拔例接濟務盡懷保之方元恤典依例擧行事卽爲回諭
정조 12년
以咸鏡監司啓本穩城府定配罪人黃一哲慶源府爲奴罪人景宅到配事傳于洪仁浩曰移配關南事回諭
정조 12년
李敏輔以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
李敏輔以賑恤廳言啓曰七月朔內各部字內病幕病民及物力上下數爻已於月終修啓矣八月月終病幕病民時存之數東部字內病幕病民已盡撤入西部字內病幕一處病民二名南部字內病幕二十處病民二十二名北部字內病幕二處病民五名合病幕二十三處病民二十九名月內新舊幕或造給或添補合空石七百十二立長木一百六十二箇網兀二十立蓋草一束半死亡二十八名恤典各布一疋錢一兩式隨卽題給使各該部申飭埋葬之意敢啓傳曰知道
정조 12년
李敏輔以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以同月二十四日退行磨鍊節目何如傳曰權停
정조 12년
李敏輔以宗親府郞廳以有司堂上意啓曰今此宣陵靖陵幸行時宗臣每品十二員例爲隨駕而摠管及老病外只是二員以此數依前隨駕之意敢啓傳曰知道
정조 12년
李亨元以兵曹言啓曰在前慕華館親臨試射時設布帳及斥候伏兵因傳敎置之矣今番則何以爲之乎敢稟傳曰置之
정조 12년
李亨元以兵曹言啓曰明日慕華館親臨瑞蔥臺試射時隨駕軍兵依傳敎磨鍊而留營留陣何以爲之乎敢稟傳曰竝置之
정조 12년
李亨元以兵曹言啓曰取考渡涉陵幸時前例則己亥年寧陵幸行時先驅禁軍及先廂馬步軍大駕到津頭次次先渡矣軍兵渡涉之際自多紛踏之慮今番則先廂禁軍馬兵及後廂禁軍騎士待城門開先詣渡江似合事宜而係是軍兵去就臣曹不敢擅便何以爲之敢稟傳曰依此爲之
정조 12년
李亨元以備邊司言啓曰本司堂上未還差者多行知中樞府事鄭昌聖知中樞府事宋載經行副司直沈頤之行副司直李在學吏曹參判洪秉纘還爲差下以爲明日陪班進參之地何如傳曰允
정조 12년
李亨元以備邊司言啓曰卽見摘奸備郞手本則病民出幕爲二十三處病民爲二十九名矣秋涼已高癘氣快息所謂病民者亦皆已出場之類備郞摘奸自今日停止之意敢啓傳曰知道
정조 12년
李亨元以壯勇營言啓曰來十一月當本營一番右中司屬京畿左哨軍兵來十月二十七日京中逢點依節目準二朔立番之意本道監司處預爲知委何如傳曰知道
정조 12년
李亨元以訓鍊都監言啓曰今九月初二日慕華館擧動時西營入直禁衛營鄕軍以訓局軍替代事自兵曹節目啓下矣軍四十名哨官李運祥率領與禁衛營鄕軍替代入直還宮後還爲替直而待標信擧行之意敢啓傳曰知道
정조 12년
徐鼎修以工曹言啓曰今此宣陵靖陵幸行敎是時隨駕百官及軍兵過涉使用次依前例松坡漢江露梁楊花臨津等五鎭津船合七十三隻當捉來矣二隻式留置俾通行人其餘六十三隻分半左右以爲使用之地何如傳曰允
정조 12년
徐鼎修以工曹言啓曰今此宣陵靖陵幸行敎是時許多軍兵及各司下人渡涉之時不無雜亂之弊量其人馬容載計其船隻分排整齊而後可無紛爭墜溺之患而以本曹數三下隷決無號令禁雜之勢不可無別樣變通之道依例分付守禦摠戎兩廳軍牢旗手各十雙使之定送哨官一人領率來待津頭以爲排立禁喧之地何如傳曰允
정조 12년
洪仁浩以義禁府言啓曰時囚罪人李勉齊申熹淵兪漢忠考律勘放閔是祥趙台榮附過放送事命下矣閔是祥趙台榮等附過放送而李勉齊傳旨內科場隨從前後飭敎何等丁寧而今日二所入門時蹂躙雜沓人命之致傷至於四人之多實爲驚慘之至長逝者之惻然固無可論而壞損法禁亦非細故此莫非有司之臣不善檢飭之致拿問定罪申熹淵傳旨內昨今筵席筵臣無不以一所之雜亂爲言雖無人命之致傷開門前有踰越之擧云寧有如許紀綱拿處罪取考律文則大明律違令條有曰凡違令者笞五十名例有曰凡私罪笞五十解見任別敍大典通編推斷條有曰犯枉法受贜外笞杖竝受贖矣李勉齊申熹淵各笞五十收贖解見任別敍放送兪漢忠忠淸監司洪檍狀啓據戶曹粘目內凡稅穀裝發自有法典定限則舒川郡之七月晦發船揆以法意極涉可駭拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣兪漢忠杖一百收贖告身盡行追奪放送何如傳曰允如有功議各減一等
정조 12년
洪仁浩以義禁府言啓曰李勉齊申熹淵各笞五十收贖解見任別敍兪漢忠杖一百收贖告身盡行追奪照律草記批旨內如有功議各減一等事命下矣李勉齊祖匡德揚武原從功臣申熹淵五代祖涌宣武原從功臣云竝功減一等各笞四十收贖附過還職兪漢忠六代祖絳佐理功臣云功減一等杖九十收贖奪告身四等之意敢啓傳曰知道
정조 12년
戊申九月初一日卯時上御重熙堂軍士房承旨入侍時左承旨李亨元假注書白慶楷記事官李相璜金祖淳以次進伏訖上命書傳敎曰明日親臨郊館瑞蔥臺試取以此分付又命書傳敎曰明日慕華館擧動先後廂軍兵訓將率行幸時隨駕外馬步軍禁營步軍四哨都領隨駕禁軍亦以行幸隨駕外三番磨鍊事分付亨元曰今此瑞蔥臺試射以親臨郊館磨鍊則不可無主掌官擧行之事分付該曹使之差出何如上曰依爲之出擧條上曰右副承旨入侍出榻敎賤臣承命出與右副承旨洪仁浩偕入進伏上命書傳敎曰陵幸瑞蔥臺試射例以內試射兼行雖無試官磨鍊之事而今番則旣臨郊館試官自該房依例磨鍊應試之規雖不過衛內將士其數亦甚夥然春塘臺則分所諸處試取之故一日內畢試郊館則無以分試只以砲藝分設於洗馬坪事分付試官以五員別爲書入受點事分付又命書傳敎曰明日動駕時只大臣備堂隨駕餘皆置之事分付上曰慕華館柳葉箭立四貫革洗馬坪鳥銃立五貫革差備官依此差出規矩則依宣傳官所傳口傳下敎擧行出榻敎上曰政官牌招開政出榻敎命退承史以次退出
정조 12년
戊申九月初一日辰時上御重熙堂右承旨入侍時右承旨徐鼎修記事官金孝建尹行任金祖淳以次進伏訖上曰明日瑞蔥臺試射似至日暮勢將分所試取分所試官令政院差出爲可矣鼎修曰分所試官亦以七試官啓下乎上曰唯上曰明日出宮當於平明爲之試官及應射之人先爲進詣於館所俾無遲滯之弊事分付命書傳敎曰摠管中時帶閣職及刑曹堂上許遞今日政以在京無故人差出待下批牌招寶劍望筒修正以入命退諸臣以次退出
정조 12년
戊申九月初一日酉時上御重熙堂坐直承旨入侍時左承旨李亨元假注書白慶楷記事官李相璜金祖淳以次進伏訖上命書傳敎曰觀此狀辭極爲詳悉該郡倅之新建祭廳趁端陽享祀者其誠甚可嘉卿之添建間半以備三間之制云者亦爲得宜依狀請爲之此無異於書院與鄕祠則以祠版代紙榜事有所據禮亦無妨待添建完役先以日子狀聞當令禮曹擇吉下送致祭日進去承旨仍爲題版後行祀以此知悉擧行位田見存之數不足於祭需自該邑助力揆以事體萬萬苟且待祭品酌定卿其更卽指一狀聞至於祭品務精不在多亦卽磨鍊開錄以聞三名日之今爲兩名日抑初因受敎而定式間又自下不遵式而然乎詳考可據文跡參以古老所傳三名日兩名日間從舊從近當否亦須具意見論理狀聞國舅後孫誠心採訪如有所知指名狀聞事回諭于東伯命退承史以次退出
정조 12년
兼都承旨沈豐之藥院直左承旨李亨元隨駕直右承旨徐鼎修內閣直假承旨李時秀隨駕趙衍德隨駕宿左副承旨尹行元藥院直右副承旨洪仁浩隨駕直同副承旨李敏輔隨駕宿注書金孝建隨駕宿一員未差假注書李貞運藥院直白慶楷隨駕直事變假注書尹寅基守宮直
정조 12년
大駕詣慕華館後王大妃殿惠慶宮遣承旨問安答曰知道
정조 12년
詣慶熙宮後王大妃殿惠慶宮遣承旨夕問安答曰知道
정조 12년
以訓鍊都監帳幕軍試射放鳥銃入格單子傳于李亨元曰令本營詳考前例分等施賞後草記
정조 12년
以御營廳帳幕軍試射放鳥銃入格單子傳于李亨元曰令本營詳考前例分等施賞後草記
정조 12년
以禁衛營帳幕軍試射放鳥銃入格單子傳于李亨元曰令本營詳考前例分等施賞後草記
정조 12년
以京畿監營標下軍試射放鳥銃入格別單傳于李亨元曰令該道參考前例分等施賞後狀聞
정조 12년
李亨元以兵曹言啓曰依下敎下闕入直禁軍六十人除出別將率領慶熙宮移直之意敢啓傳曰知道
정조 12년
李亨元以兵曹言啓曰今此慶熙宮經宿時內外各營軍兵移直依傳敎擧行而巡邏等節依時御所例爲之事分付何如傳曰允
정조 12년
李亨元以兵曹言啓曰今此慶熙宮經宿時興元門北邊宮墻二間許又一間許武德門西邊二間許頹圮樹柵處當爲軍兵把守矣依例令各該營入直軍中隨其字內量宜定送嚴加守直之意分付何如傳曰允
정조 12년
李亨元以訓鍊都監言啓曰今此慶熙宮經宿時因兵曹草記武德門西邊宮墻二間許頹圮樹柵處西營入直軍八名除出將校率領嚴加守直之意敢啓傳曰知道
정조 12년
李亨元以訓鍊都監言啓曰今此慶熙宮經宿時因兵曹草記金虎門軍六十名弘化門軍六十名南營馬兵三十名廣智營軍三十名北營標下軍三十名各其將官率領移直於慶熙宮內外直所巡邏等節依例擧行還宮後各還本處而竝待標信擧行南營馬兵三十名廣智營軍三十名出用則宮墻頹落處巡察及巡邏無以分排以新營守直軍推移行巡之意敢啓傳曰知道
정조 12년
李亨元以御營廳言啓曰今此慶熙宮經宿時興元門北邊宮墻二間許又一間許頹圮樹柵處令該營入直軍隨其字內量宜除出嚴加守直事自兵曹草記矣北二營入直軍八名除出二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 12년
李亨元以御營廳言啓曰今此慶熙宮經宿時外各營軍三分二移直事命下矣依傳敎東營入直騎士十五人鄕軍三十五名待信箭除出新營入直京標下軍十八名依例除信箭除出各其將官率領分直於北二營而集春營入直鄕軍三十名待信箭除出將官率領分直於上東營宮墻外巡邏等節依時御所例擧行而敦化門東邊水閣頹壓處把守軍十名內司僕南邊宮墻頹圮處把守軍十五名除之則餘數不多當夜昌德宮墻外巡邏勢難分排出番鄕軍二十五名添入東營嚴飭警巡之意敢啓傳曰知道
정조 12년
李亨元以禁衛營言啓曰今九月初二日慶熙宮經宿時依傳敎建陽門入直鄕軍中七十名除出出番把摠李奭培哨官吳在臣率領移直延和門西營入直鄕軍中二十七名除出出番哨官李台秀率領移直南營而竝待標信擧行宮墻外巡邏等節一依時御所例擧行而西營入直鄕軍餘數不多當夜巡邏勢難分排出番鄕軍十五名添入使之警巡之意敢啓傳曰知道
정조 12년
戊申九月初二日卯時上詣慕華館親臨瑞蔥臺試射入侍時左承旨李亨元右承旨徐鼎修假承旨李時秀趙衍德右副承旨洪仁浩同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣金載瓚鄭東浚待敎尹行任以次隨駕上具戎服乘輿出協陽門降輿乘馬由敦化門出敦義外上曰今日入軍門時駐蹕行殿以京畿監營爲之出駕前下敎至京畿監營降馬御宣化堂上曰畿伯不爲修掃亦不待令本營敎鍊官拿入京畿監司洪秀輔入來進前上曰畿伯旣已入來敎鍊官拿入安敍可也上敎有防曰今觀本營屋宇之重新卿之功勞不小矣命兵曹判書李文源前進以軍禮入謁於館所駕至慕華館降馬陞座各營軍禮畢後引儀唱試官以下入就位行四拜禮考官左議政李性源右參贊鄭好仁行副護軍李漢泰參考官行副司直林蓍喆行副護軍李格訓鍊院副正李東善都摠府都事李謙會入就位行拜禮訖性源等進前奏曰日候頗冷早朝勞動伏惟聖體若何上曰一樣矣鼓三聲應射人入就射位以次試射上入小次還宮時至上出陞座命書傳敎曰瑞蔥臺未畢試射技明當移設於慶熙宮中日廳還宮時當詣慶熙宮經宿畢試後還宮以此知悉又命書傳敎曰還宮後隨駕軍兵解嚴弘化門軍六十名金虎門軍六十名移直興化門建陽門軍七十名移直延和門外各營軍三分二移直還宮時訓將都領爲先後箱挾輦軍則以興化門入直軍三十名除出使用事分付禁軍以下闕入直六十人別將率領移直明日還宮時槍劍軍扈衛軍官除之又命書傳敎曰未畢試別隊馬兵馬技及騎芻明日慕華館當分所設行試官依瑞蔥臺內試射例該營大將中軍從事官當爲之承旨則假承旨李時秀進去除下直待天明設行事知悉上曰明日還宮時別雲劍外皆以入直磨鍊詣慶熙宮後出番侍衛竝解嚴出榻敎左通禮啓請外辦上具戎服除揷羽以出乘馬上曰領相扶病祗迎殊可奉悶明日還宮時勿爲之意傳諭于領相祗迎所可也賤臣承命出傳由敦義門入興化門上曰明日朝廷問安勿爲之出駕前下敎駕至廣達門外降馬乘輿由顯謨門入內諸臣以次退出
정조 12년
兼都承旨沈豐之坐左承旨李亨元坐右承旨徐鼎修坐左副承旨尹行元藥院直右副承旨洪仁浩坐直同副承旨李敏輔坐直注書金孝建病一員未差假注書李貞運藥院直白慶楷仕直事變假注書尹寅基仕
정조 12년
李敏輔以奎章閣守宮檢校提學意啓曰夜間閣內諸處無事之意敢啓傳曰知道
정조 12년
李亨元啓曰守禦使金鍾秀以司僕提調今日旗軍洗馬事出去矣所佩密符來請還納何以爲之敢稟傳曰仍佩往來
정조 12년
李亨元啓曰摠戎使趙心泰以武二所試官明日慕華館出去矣所佩密符及兼帶左邊捕盜大將命召及大將牌傳令牌來請還納何以爲之敢稟傳曰仍佩往來
정조 12년
兵曹口傳政事宣傳官權友仁都摠都事李謙會相換
정조 12년
有政吏批判書鄭昌順進參判洪秉纘進參議曺允大受由同副承旨李敏輔進以金鍾秀爲判義禁尹塾金載瓚李命俊爲同義禁知義禁單尹塾壯勇衛兵房柳孝源六兩三矢遠射別軍職李儒敬柳葉箭三中馬上月刀居首已上折衝今加嘉善
정조 12년
李敏輔以工曹言啓曰今此宣陵靖陵幸行敎是時各司卜馱其數不少而若與許多軍兵諸上司下隷當日偕涉與之爭先則非但雜亂騷撓亦必有顚仆淹溺之患今番則預爲分付於隨駕軍門及各司大小卜馱使之前期渡涉而如是申飭之後若有當日渡涉以致紛爭毋論軍兵上司下人卽其所從重嚴治甚者入啓論罪何如傳曰允
정조 12년
戊申九月初三日卯時上詣中日廳親臨瑞蔥臺試射入侍時左承旨李亨元右承旨徐鼎修假承旨趙衍德右副承旨洪仁浩同副承旨李敏輔假注書白慶楷記事官李相璜金祖淳檢校直提學徐有防李秉模檢校直閣金載瓚鄭東浚待敎尹行任以次隨駕上具戎服乘輿出顯謨門由金商門詣中日廳御幄次考官李性源等進前奏曰移御經宿隔日臨試伏惟聖體若何上曰一樣矣性源曰試冊例自結束色擧行而尙不待令當該結束色郞廳拿處何如上曰依爲之出擧條性源曰昨今日親臨試射主掌官擧行萬萬稽緩當該主掌官拿處何如上曰依爲之出擧條吏曹判書鄭昌順進前奏曰陵幸時隨駕官當爲磨鍊書啓而判義禁韓光會同義禁成德朝老病同義禁申大升金魯淳俱有實故時無推移隨駕之員本府以此送言本曹何以爲之乎上曰許遞開政差出可也出擧條開場訖上乘藍輿由元武門詣分所御隆武堂上曰宣傳官權友仁都摠都事李謙會相換出榻敎仍御鳳凰亭乘藍輿還御中日廳試射畢命承宣頒賞上曰承旨未往之前宣傳官徑先呼名寧有如許紀律乎上曰當該宣傳官拿處出榻敎頒賞訖上乘輿由金商門至廣達門外降輿乘轎出興化門由敦化門至協陽門外降轎乘輿由宣化門還內諸臣以次退出
정조 12년
兼都承旨沈豐之藥院直左承旨李亨元坐直右承旨徐鼎修坐左副承旨尹行元坐右副承旨洪仁浩坐直同副承旨李敏輔坐注書金孝建病一員未差假注書李貞運藥院直白慶楷仕直事變假注書申聖模在外
정조 12년
藥房都提調臣金熤提調臣沈豐之副提調臣尹行元啓曰郊館臨試勞動旣多移次經宿向晩回鑾伏未審夜間聖體若何寢睡水剌之節亦何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 12년
李敏輔曰來初六日靖陵親祭祭文當爲製進藝文提學金鍾秀待明朝牌招何如傳曰允
정조 12년
李亨元啓曰事變假注書尹寅基身病猝重勢難察任今姑改差何如傳曰允尹寅基改差代以申星模爲事變假注書
정조 12년
李敏輔啓曰藝文提學金鍾秀牌不進推考傳旨今方捧入而親祭祭文製進一時爲急如是違牌事甚未安更卽牌招何如傳曰允
정조 12년
有政吏批判書鄭昌順進參判洪秉纘進參議曺允大受由同副承旨李敏輔進以李命植爲判義禁吳載純爲藝文提學洪養默爲繕工副奉事洪重振爲重林察訪耆老所守直官單孫會慶
정조 12년
李敏輔啓曰來初六日靖陵親祭祭文當爲製進今日政新除授藝文提學待下批牌招何如傳曰允
정조 12년
徐鼎修啓曰藝文提學吳載純牌不進推考傳旨今方捧入而親祭祭文製進一時爲急如是違牌事甚未安更卽牌招何如傳曰允
정조 12년
李亨元啓曰今此宣陵靖陵幸行時何大臣留都乎敢稟傳曰領議政留都
정조 12년
以寶劍望筒傳于李亨元曰陣上進去亞將兼帶摠管許遞前望單子入之待下批牌招
정조 12년
摠管前望單子入之都摠管尹蓍東落點
정조 12년
傳于徐鼎修曰坐直承旨入侍
정조 12년
以香室受押單子傳于李敏輔曰親押
정조 12년
以兵曹佐郞申大龜拿處傳旨傳于尹行元曰分揀
정조 12년
以主掌官方處𡊠拿處傳旨傳于李敏輔曰分揀
정조 12년
李敏輔以吏批言啓曰今此文科東堂初試試官中時無職名人員令該曹口傳付軍職何如傳曰允
정조 12년
李敏輔以弘文館言啓曰本館上番副校理臣沈興永以御營廳從事官今日本營上下坐起時晝仕出去之意敢啓傳曰知道
정조 12년
李亨元以備邊司言啓曰再明日動駕時禁衛營當爲留陣而禁衛大將金持默方在直宿矣在前如此之時或以中軍代領或他大將兼察今番則何以爲之乎敢稟傳曰他大將兼察
정조 12년
李亨元啓曰因備邊司草記再明日動駕時禁衛營當爲留陣而禁衛大將金持默方在直宿矣在前如此之時或以中軍代領或他大將兼察今番則何以爲之事他大將兼察事命下矣何大將兼察乎敢稟傳曰守禦使金鍾秀代領牌招聽傳敎
정조 12년
李亨元以備邊司言啓曰禁衛營留陣代領事依下敎取考可據前例則時帶將臣或陣上進去或留陣進去無他推移之時有中軍代領或假大將領率之例今番則何以爲之乎敢稟傳曰以假大將代領可也
정조 12년
李亨元啓曰因備邊司草記禁衛營留陣以假大將代領事命下矣在前如此之時有曾經大將權察假大將之例今番則何以爲之乎敢稟傳曰依例爲之
정조 12년
李亨元啓曰禁衛營留陣曾經大將權察假大將依例爲之事命下矣曾經大將中何大將爲之乎敢稟傳曰曾經將臣令廟堂書入稟旨可也
정조 12년
李亨元以武二所差備官以試官意啓曰試官趙心泰以摠戎使明日當赴留陣而莫重國試試官不可不備員令政院依例斯速稟旨變通何如傳曰允
정조 12년
李亨元啓曰因武二所草記試官趙心泰以摠戎使明日當赴留陣莫重國試試官不可不備員令政院稟旨變通事允下矣原單子改付標以入之意敢啓傳曰知道
정조 12년
李亨元以武一所差備官以試官意啓曰本所今日平明開場擧子捧單數自天字至宇字半字合爲二百二十三人而先自木箭試取之意敢啓傳曰知道
정조 12년
李亨元以武二所差備官以試官意啓曰臣所擧子自天字至黃字半字捧單原數一百六十六人矣今日平明開場先自木箭試取之意敢啓傳曰知道
정조 12년
李亨元以武一所差備官以試官意啓曰今初六日陵行時本所副試官南憲喆以摠戎中軍領軍赴軍赴陣矣令政院稟旨變通以爲明日備員開場之地何如傳曰允其代行副司直李邦一爲之牌招進去
정조 12년
李亨元以武一所差備官以試官意啓曰式年試取規矩中例有鳥銃試放而本所設場旣在城內此時砲放有所不敢何以爲之敢稟傳曰議于廟堂
정조 12년
李亨元以兵曹言啓曰卽接南所衛將鄭景仁牒報則今夜二更五點量玉堂水閣前日樹柵西邊連接行閣撑柱處一間盡爲頹圮云待開門令紫門監依例堅實圍排亦爲樹柵而今夜則以金虎門入直軍八名樹柵間嚴加把守之意分付何如傳曰允
정조 12년
李亨元以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 12년
李亨元以兵曹言啓曰闕內入直訓鍊都監局別將把摠哨官內三廳將守門將銅龍門把摠哨官等番單子每中日入啓受點趁期替直矣今番中日則動駕相値不得入啓受點依例回鑾翌日入啓受點後分所單子仍卽書入巡將監軍今九月初五日受點人員初六日至使之仍察之意敢啓傳曰知道
정조 12년
李亨元以備邊司言啓曰持平吳泰彦上疏批旨有令廟堂草記稟處之命矣取見其疏本則以爲今年穡事北路未免慘歉芻牧之責專在於守宰而北闕則自無官廩減削之規一依豐年所捧之例不能輸大米則倍徵以小米不能納本色則責之以他穀鞭打饑民不遺一粒充於官庫買馬之裨將貿布之衙客大開市門此輩固不足責而爲命吏者其心安乎一有損廩救饑私備補賑則輒皆笑之以不緊歸之於要名如是而寧有視民如子者乎方伯州牧之臣惟在董飭之如何擇人之與否爲辭矣官廩自有一定之式各穀亦有準折之法則災歲民人之不能納以本色者許以準折代以相當之穀不害爲闊狹之政而若或夤緣濫徵於恒廩之外則其爲不法無異於無名之徵臺疏所論果指此等之弊而言歟今年本道穡事恐未免歉令道臣另加探察或於代納之際雖是升斗之米若有加徵之處則摘發狀聞以爲痛繩之地至若買馬之裨將貿布之衙客雖無目下指的之言必是道內流來之弊先自巡營嚴束諸裨仍飭各閫與各邑一切禁斷期於痛革俾無來頭現發抵罪之意一體分付損廩私備自是守令之美政而此則惟在其人之如何有不可自朝家勸飭而擇人云云前後飭敎不啻申嚴道臣必不敢匿不以聞銓曹亦當隨窠另擇而臺言旣如此更以此意申飭道臣及銓曹何如傳曰允
정조 12년
李亨元以訓鍊都監言啓曰因兵曹草記玉堂水閣前日樹柵西邊連接行閣撑柱一間頹圮處金虎門入直軍八名除出將校率領樹柵間嚴加把守直之意敢啓傳曰知道
정조 12년
洪仁浩以訓鍊都監言啓曰今九月初六日宣陵幸行時銅龍門西營入直禁衛鄕軍及東營集春營入直御營鄕軍依例以訓局餘軍前期一日替代事自兵曹節目啓下矣銅龍門軍一百名把摠兪碩柱哨官李廷麟西營軍四十名哨官李敬大東營軍五十名哨官李泰亨集春營軍五十名哨官趙常翼率領與禁衛營御營廳軍前期一日替代入直內司僕南邊宮墻頹圮處以東營軍十五名把守將則該哨官巡察敦化門東邊水閣頹壓處東營軍十名將校一人率領把守還宮後還爲替直而竝待標信擧行之意敢啓傳曰知道
정조 12년
李亨元以訓鍊都監言啓曰依傳敎本局帳幕軍鳥銃邊二中一名木綿一疋布子一疋貫一中三名邊一中二十三名各木綿一疋式依例施賞之意敢啓傳曰知道
정조 12년
李亨元以禁衛營言啓曰本營中軍金相玉身病猝重勢難察任改差何如傳曰允
정조 12년
兵曹以李文德爲禁衛中軍
정조 12년
李亨元以禁衛營言啓曰依傳敎本營鳥銃入格帳幕軍貫一中邊二中一名木三疋貫一中邊一中一名木二疋邊二中四名各木布一疋貫一中四名邊一中七名各木一疋依例分等施賞之意敢啓傳曰知道
정조 12년
李亨元以禁衛營言啓曰今九月初六日宣陵幸行時本營軍兵留都事自兵曹節目啓下矣新營千摠洪龍鎭騎士將吳璟哨官鄭德晃廉億齡敎鍊官李東協騎士二十五人兼別破陣二名露梁牙兵十名工匠牙兵三十五名率領入直南別營哨官崔必濟別騎衛二人露梁牙兵十名率領守直火藥庫哨官林洽別破陣八名兼別破陣六名率領守直之意敢啓傳曰知道
정조 12년
李亨元以禁衛營言啓曰今九月初六日宣陵幸行時本營軍兵留都事自兵曹節目啓下矣銅龍建陽等門及西營入直將官軍兵等依節目以訓鍊都監餘軍前期一日待標信替代出用還宮後還爲替代入直之意敢啓傳曰知道建陽門及西營軍勿爲替把而訓局餘軍屬之弘化門留都陣可也
정조 12년
李亨元以御營廳言啓曰依傳敎本廳帳幕軍金泰興鳥銃貫一中邊一中木二疋金德彬等六名邊二中各木一疋布一疋咸世福等十六名邊一中各木一疋考例分等施賞之意敢啓傳曰知道
정조 12년
李亨元以御營廳言啓曰今此幸行時東營集春營入直軍兵前期一日與訓局餘軍替代事自兵曹節目啓下矣今初五日東營集春營入直將官軍兵待標信與訓局餘軍替代出用而還宮後還爲替直之意敢啓傳曰知道
정조 12년
李亨元以摠戎廳言啓曰本廳右部千摠金明遇身病猝重勢難察任改差何如傳曰允